Nikolaj Jacobsen
<s>Nikolaj Bredahl Jacobsen (Viborg, 22. studenog 1971.) je bivši danski rukometaš i reprezentativac, bivši trener njemačkog kluba Rhein-Neckar Löwen te aktualni izbornik reprezentacije Danske.</s><s>Visok 1.84 m, Jacobsen je tokom karijere predominantno igrao kao lijevo krilo te je, tokom svog boravka u njemačkom THW Kielu, postao jedan od najboljih igrača na toj poziciji.</s>

<s>Igračka karijera</s>

<s>Rođen u Viborgu, Jacobsen se rukometom počeo baviti u dobi od 11 godina; paralelno se bavio i nogometom te je, uz igranje za omladinsku rukometnu reprezentaciju Danske, bio jedan od najtalentiranijih mladih nogometaša u Danskoj.</s><s>S 14 godina se ipak odlučio posvetiti rukometu, igravši za mlađe uzraste GOG-a sve do 1990. godine, kada je kao osamnaestogodišnjak debitirao za seniorsku momčad.</s><s>U klubu je igrao kao srednji vanjski i kao lijevo krilo te je slovio za izrazito vještog igrača, sposobnog da postigne gol preko plejade različitih udaraca.</s><s>Naredne godine, izbornik Anders Dahl-Nielsen pozvao ga je u dansku reprezentaciju, a tokom 1992. godine je s GOG-om postao danski prvak.</s><s>Tokom 1993. godine je prvi puta postao danski rukometaš godine.</s><s>Uspjeh u GOG-u nastavio je osvajanjem prvenstava 1995. i 1996. godine, a godinu dana kasnije je bio najbolji strijelac lige s ukupno 205 postignutih golova.</s>

<s>Godine 1997. odlazi u Njemačku i potpisuje za TSV Bayer Dormagen.</s><s>U svojoj jedinoj sezoni u klubu, Jacobsen je u 28 utakmica postigao 189 golova, međutim klub je završio na 14. mjestu te sezone i na koncu ispao u drugu ligu.</s><s>Jacobsen je, ipak, privukao pažnju THW Kiela, koji ga je 1998. godine doveo u svoju momčad.</s><s>Pod trenerom Zvonimirom Serdarušićem, Jacobsen se u potpunosti razvio kao igrač, iako su njegovi počeci u klubu bili problematični.</s><s>Naime, Kielov švedski trio, Magnus Wislander, Staffan Olsson i Stefan Lövgren, učio je Jacobsena timskoj igri tako što su mu, kako je rekao Lövgren, odbijali dodavati loptu dok se ne počne "fino ponašati"; Jacobsen i Lövgren su kasnije postali bliski prijatelji.</s><s>U svoje prve tri sezone, Jacobsen je osvojio dvije titule njemačkog prvaka i dva njemačka kupa, postigavši 1,015 golova u 142 utakmice.</s>

<s>Istovremeno uz klupske uspjehe, Jacobsen je ostvarivao i dobre nastupe za reprezentaciju.</s><s>U kvalifikacijskoj utakmici za Svjetsko prvenstvo 1999. godine protiv Grčke, održanoj 27. rujna 1998. godine, Jacobsen je postigao 15 golova, ostvarivši tako novi nacionalni rekord; dotadašnji rekord bio je 14 golova, a zajedno su ga držali Flemming Hansen (postavljen 1971.) i Lars Christiansen (izjednačen 1998.).</s><s>Godine 1999. ponovo je imenovan danskim rukometašem godine.</s>

<s>Prekretnica u njegovoj karijeri bila je prva utakmica njemačke Bundeslige sezone 2001./2002. protiv SG Wallau/Massenheima, tokom koje Jacobsen ozlijedio koljeno nakon sudara s protivničkim golmanom.</s><s>Ozljeda mu se konstano vraćala i to mu je onemogućilo kontinuitet dobrih igara; naredne tri sezone, Jacobsen je odigrao samo 72 utakmice i postigao 331 gol.</s><s>Ipak, unatoč tomu je pomogao Kielu u osvajanju još jednog njemačkog prvenstva te dva EHF Kupa.</s><s>Kako se nikada nije uspio potpuno oporaviti od ozljede, Jacobsen je 2004. godine napustio Kiel i vratio se u Dansku, gdje je u Viborgu i BSV-u bio trener-igrač.</s>

<s>Trenerska karijera</s>

<s>Po povratku u Dansku, Jacobsen je nastavio aktivno igrati rukomet u Viborgu, mada se postepeno posvećivao trenerskom poslu te je bio pomoćni trener-igrač Sørenu Hildebrandu, koji je na klupi Viborga naslijedio Ulrika Wilbeka.</s><s>Godine 2007. prelazi u Bjerringbro-Silkeborg, gdje će tokom pet godina također biti pomoćni trene-igrač.</s><s>Iako je klub ostvarivao solidne rezultate, Jacobsen se često sukobljavao s upravom oko principa vođenja momčadi te je čak razmišljao o prekidu trenerske karijere.</s>

<s>Ipak, 2012. godine prelazi u Aalborg Håndbold, gdje postaje glavni trener i osvaja naslov danskog prvaka u svojoj prvoj sezoni.</s><s>Nakon ostvarenog drugog mjesta u narednoj sezoni, Jacobsen je objavio kako napušta Aalborg i postaje trener njemačkog kluba Rhein-Neckar Löwen.</s><s>Tu je naslijedio bivšeg islandskog izbornika, Guðmundura Guðmundssona, koji je tada preuzeo klupu reprezentacije Danske.</s><s>U prvoj sezoni, Jacobsen je s klubom osvojio drugo mjesto, dok je naredne sezone postao prvak; bio je to prvi naslov prvaka za Löwen, a ujedno i prvi put da je neki danski trener postao njemački prvak s klubom kojega je trenirao.</s><s>Löwen je sljedeće sezone uspješno obranio titulu prvaka.</s><s>Klub je vodio do 2019. godine.</s>

<s>Nakon što je Guðmundur Guðmundsson napusio dansku klupu kako bi postao izbornik Bahreina, Jacobsen je u ožujku 2017. godine imenovan njegovim nasljednikom i novim danskim izbornikom, zadržavši pritom svoj klupski angažman.</s><s>Prvo veliko natjecanje na kojemu je sudjelovao bio je EHF Euro 2018. godine u Hrvatskoj.</s>

<s>Privatni život</s>

<s>Jacobsen je od 1999. godine u braku.</s><s>Sa suprugom ima dvije kćeri i jednog sina.</s>

<s>Vanjske veze</s>

<s>Nikolaj Bredahl Jacobsen auf der Website der Rhein-Neckar Löwen
 Nikolaj Bredahl Jacobsen auf der Website des THW Kiel</s>

<s>Danski rukometaši
Rukometni treneri
Svjetski prvaci u rukometu
Osvajači olimpijskih medalja u rukometu</s>

